作者:岑參
標題:初至西虢官舍南池，呈左右省及南宮諸故人
內容:黜官自西掖，待罪臨下陽。空積犬馬戀，豈思鵷鷺行。素多江湖意，偶佐山水鄉。滿院池月靜，捲簾溪雨涼。軒窗竹翠濕，案牘荷花香。白鳥上衣桁，青苔生筆床。數公不可見，一別盡相忘。敢恨青瑣客，無情華省郎。早年迷進退，晚節悟行藏。他日能相訪，嵩南舊草堂。